  Виталий Пронин "Азьвыл кышное ивортӥз, пимылэсь фамилизэ воштэмез потэ шуыса. Мон талы чылкак пумит. Быгатоз-а со ас мылкыд каремезъя гинэ пимылэсь нимтулзэ воштыны? Мар кароно, со тазьы медаз даурты шуыса?" Кириллов А., Можга ёрос Валэктон сётэ Калыкез утён, семья но демография политикая министерствоысь быдэ вуымтэос ласянь опекая ёзлэн кивалтӥсезлэн воштӥсез Ольга Мирошкина: - Нылпилэсь нимтулзэ воштон радлык пыр-поч пусъемын Семья кодекслэн 59-тӥ статьяяз. 1-тӥ но 2-тӥ пунктаз тазьы гожтэмын: анай-атай ӵошен куро ке пиналзылы кудзылэсь ке огзылэсь фамилизэ сётыны, опекая но попечительствоя ёз лыдэ басьтоз соослэсь куронзэс, нылпизылэсь нимтулзэ воштоз, но солы 14 арес тырмемын ӧвӧл на ке (ачиз паспорт басьтытозяз). Пусйыны кулэ: 10 арессэ тырмытэм пиналлэсь нимзэ-тулзэ воштыны луэ со соглаш кариськемъя гинэ.Анай-атай люкиськемын но нимаз уло ке, нош огъя пиналзэс бордаз утись-вордӥсь родительлэн потэ ке нылпизылэсь нимтулзэ воштэмез, соку лыдэ басьтӥськыны кулэ мукетызлэн родительлэн мылкыдыз, но со анай-атай луон праволэсь мозмытэмын но ужаны быгатӥсьтэм лыдъямын ӧвӧл ке, чиптэм-чаптэм ышемын ӧвӧл но улон интыез тодмо ке, пиналзэ будэтон-вордонлэсь уг пега ке.Тӥ пиналдылэсь нимтулзэ воштыны пумит, шуиськоды. Озьыен, азьвыл кышноды ас мылкыд каремезъя гинэ уз быгаты та ужез быдэстыны. Опекая но попечительствоя ёзэ (пиналдылэн улон интыезъя) вазиськон гожтэ. Отын тазьы гожтэ: азьвыл кузпалы вазиськиз ке, пиналмылэсь нимтулзэ воштыны курыса, ивор сётэ мыным. Вазиськонады пусъе телефон номердэс, кытын улэмдэс. Азьвыл кышнодылэсь таӵе куриськон вуиз ке, тӥледлы одно ик ивортозы. Теги: дэмлан Нылпиос  